Document ID: 32015R0003

DELEGIRANA UREDBA KOMISIJE (EU) 2015/3
оd 30. rujna 2014.
o dopuni Uredbe (EZ) br. 1060/2009 Europskog parlamenta i Vijeća u pogledu regulatornih tehničkih standarda koji se odnose na zahtjeve za objavu povezane sa strukturiranim financijskim instrumentima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1), a posebno njezin članak 8.b stavak 3. treći podstavak,
budući da:
(1)
U skladu s člankom 8.b Uredbe (EZ) br. 1060/2009 ulagateljima bi trebale biti pružene dostatne informacije o kvaliteti i svojstvima odnosne imovine kako bi im se omogućila utemeljena procjena kreditne sposobnosti strukturiranih financijskih instrumenata. Time bi se i smanjila ovisnost ulagatelja o kreditnim rejtinzima te bi se olakšalo izdavanje nenaručenih kreditnih rejtinga.
(2)
Ova bi se Uredba trebala primjenjivati na sve financijske instrumente ili drugu imovinu koja proizlazi iz transakcije ili sheme sekuritizacije iz članka 4. stavka 1. točke 61. Uredbe (EU) br. 575/2013 Europskog parlamenta i Vijeća (2), uz uvjet da izdavatelj, inicijator ili sponzor imaju poslovni nastan, a u tu svrhu i statutarno sjedište, u Uniji. Stoga bi ovom Uredbom trebalo obuhvatiti samo financijske instrumente ili drugu imovinu koja proizlazi iz svake transakcije ili sheme, pri kojima se kreditni rizik povezan s izloženošću ili skupom izloženosti tranšira i ima obilježja iz tog članka. Stoga se, u skladu s tom Uredbom, izloženost iz koje proizlazi izravna obveza plaćanja za transakciju ili shemu koja se koristi za financiranje ili upravljanje materijalnom imovinom ne bi trebala smatrati izloženošću prema sekuritizaciji, čak i ako iz transakcije ili sheme proizlaze obveze plaćanja različitog statusa u redoslijedu naplate.
(3)
Područje primjene ove Uredbe ne bi trebalo ograničiti na izdavanje strukturiranih financijskih instrumenata koji se priznaju kao vrijednosni papiri, nego bi trebalo obuhvaćati i druge financijske instrumente i imovinu koja proizlazi iz transakcije ili sheme sekuritizacije, primjerice instrumenti tržišta novca, uključujući programe komercijalnih zapisa osiguranih imovinom. Ova bi se Uredba osim toga trebala primjenjivati na strukturirane financijske instrumente koji imaju ili nemaju kreditni rejting koji im je dodijelila agencija za kreditni rejting registrirana u Uniji. Područjem primjene ove Uredbe trebale bi biti obuhvaćene i privatne i dvostrane transakcije te transakcije koje nisu ponuđene javno ili prihvaćene za trgovanje na reguliranom tržištu.
(4)
Ova Uredba sadržava standardizirane obrasce za objavu za više kategorija imovine. Ne dovodeći u pitanje područje primjene ove Uredbe i sve dok ESMA ne razradi obveze izvješćivanja te ih Komisija ne donese, ti bi se standardizirani obrasci za objavu i sve obveze izvješćivanja na temelju ove Uredbe trebali primjenjivati samo na strukturirane financijske instrumente koji se podupiru odnosnom imovinom prema kategorijama obuhvaćenima popisom u ovoj Uredbi i koji osim toga nisu privatne ili dvostrane naravi.
(5)
Poštujući ovu Uredbu, izdavatelji, inicijatori i sponzori trebali bi poštovati nacionalno i Unijino zakonodavstvo kojim se uređuje zaštita povjerljivosti izvora informacija ili obrada osobnih podataka kako bi se izbjegnulo kršenje tih propisa.
(6)
Izdavatelj, inicijator i sponzor mogu imenovati subjekt odgovoran za dostavu informacija na internetskoj stranici koju treba izraditi ESMA u skladu s člankom 8.b stavkom 4. Uredbe (EZ) br. 1060/2009 (internetska stranica za SFI). Omogućiti bi trebalo i eksternalizaciju obveze izvješćivanja drugom subjektu, primjerice pružatelju usluge. Time se u pitanje ne bi trebala dovoditi odgovornost izdavatelja, inicijatora ili sponzora na temelju ove Uredbe.
(7)
ESMA bi na svojoj internetskoj stranici trebala priopćiti niz tehničkih uputa o izvješćivanju, koje se među ostalim odnose i na prijenos ili format datoteka koje izdavatelji, inicijatori i sponzori trebaju dostaviti. ESMA bi te tehničke upute o izvješćivanju trebala priopćiti pravodobno prije datuma primjene obveza izvješćivanja utvrđenih ovom Uredbom kako bi se izdavateljima, inicijatorima, sponzorima i drugim uključenim osobama omogućilo dostatno vrijeme za razvoj odgovarajućih sustava i postupaka utemeljenih na tehničkim uputama koje priopći ESMA.
(8)
Informacije koje se dostavljaju u skladu s ovom Uredbom trebalo bi prikupljati u standardnom formatu radi omogućivanja automatske obrade podataka na internetskoj stranici za SFI. Informacije bi trebalo objavljivati u formatu kojem svaki korisnik internetske stranice za SFI može jednostavno pristupiti. ESMA bi trebala osigurati da nadležna sektorska tijela imaju pristup internetskoj stranici za SFI kako bi mogla obavljati zadatke koji su im dodijeljeni na temelju Uredbe (EZ) br. 1060/2009.
(9)
Ova se Uredba temelji na nacrtu regulatornih tehničkih standarda koji je ESMA podnijela Komisiji u skladu s člankom 10. Uredbe (EU) br. 1095/2010 Europskog parlamenta i Vijeća (3).
(10)
ESMA je provela otvoreno javno savjetovanje o nacrtu regulatornih tehničkih standarda na kojem se ova Uredba temelji, provela analizu mogućih povezanih troškova i koristi te zatražila mišljenje Interesne skupine za vrijednosne papire i financijska tržišta osnovane u skladu s člankom 37. Uredbe (EU) br. 1095/2010.
(11)
Razuman rok potreban je kako bi se izdavateljima, inicijatorima i sponzorima strukturiranih financijskih instrumenata s poslovnim nastanom u Uniji omogućili prilagodba i poduzimanje mjera nužnih za poštovanje ove Uredbe te kako bi se ESMA-i omogućilo da razvije internetsku stranicu za SFI na kojoj bi se informacije zatražene na temelju ove Uredbe trebale objavljivati. Ova bi se Uredba stoga trebala primjenjivati od 1. siječnja 2017. ESMA bi međutim pravodobno prije datuma početka primjene ove Uredbe trebala priopćiti nužne tehničke upute za izvješćivanje. To je potrebno kako bi se izdavateljima, inicijatorima i sponzorima strukturiranih financijskih instrumenata s poslovnim nastanom u Uniji omogućilo dovoljno vremena da razviju odgovarajuće sustave i postupke utemeljene na tim tehničkim uputama u svrhu cjelovitog i ispravnog izvješćivanja te kako bi se u obzir uzela daljnja kretanja na financijskim tržištima Unije,
DONIJELA JE OVU UREDBU:
Članak 1.
Područje primjene
Ova se Uredba primjenjuje na strukturirane financijske instrumente izdane nakon datuma njezina stupanja na snagu ako izdavatelj, inicijator ili sponzor imaju poslovni nastan u Uniji.
Članak 2.
Izvješćujući subjekt
1. Izdavatelj, inicijator i sponzor strukturiranog financijskog instrumenta mogu imenovati jedan izvješćujući subjekt ili više njih da na internetskoj stranici iz članka 8.b stavka 4. Uredbe (EZ) br. 1060/2009 („internetska stranica za SFI”) objavljuju informacije koje se zahtijevaju u skladu s člancima 3. i 4. te člankom 5. stavkom 3. ove Uredbe. Ti subjekti objavljuju tražene informacije na internetskoj stranici za SFI u skladu s člancima 4. do 7. ove Uredbe.
2. Izdavatelj, inicijator i sponzor strukturiranog financijskog instrumenta koji su imenovali subjekt ili subjekte iz stavka 1. bez odgode obavješćuju ESMA-u o imenovanju tih subjekata u skladu s tim stavkom. Tim se imenovanjem u pitanje ne dovodi odgovornost izdavatelja, inicijatora i sponzora da poštuju članak 8.b Uredbe (EZ) br. 1060/2009.
Članak 3.
Informacije koje treba dostaviti
U slučaju da se strukturirani financijski instrument podupire odnosnom imovinom iz članka 4., izvješćujući subjekt na internetskoj stranici za SFI pruža sljedeće informacije:
(a)
informacije o kreditu na temelju standardiziranih obrazaca za objavu obuhvaćenih prilozima I. do VII.;
(b)
ako je to primjenjivo na strukturirane financijske instrumente, sljedeće dokumente, uključujući detaljan opis redoslijeda isplate strukturiranog financijskog instrumenta:
i.
završnu ponudu ili prospekt, zajedno s dokumentima o završnoj transakciji, uključujući sve javne dokumente na koje se upućuje u prospektu ili kojima se propisuje mehanizam transakcije, ali isključujući pravna mišljenja;
ii.
ugovor o prodaji, dodjeli, obnovi ili prijenosu imovine i sve bitne fiducijarne izjave;
iii.
ugovore o servisiranju, dopunskom servisiranju, administriranju i upravljanju gotovinom;
iv.
ugovore o punomoći, jamstvu, zastupanju, ugovor o bankovnom računu, ugovor o osiguranju ulaganja, uključene uvjete poslovanja, okvirne sporazume i temeljne ugovore;
v.
sve bitne ugovore sklopljene među vjerovnicima, dokumentaciju povezanu s ugovorima o razmjeni, ugovore o podređenim kreditima, ugovore o kreditima za pokretanje poslovanja i ugovore o likvidnosnim linijama;
vi.
ostalu povezanu dokumentaciju koja je nužna za razumijevanje transakcije;
(c)
u slučaju da prospekt nije sastavljen u skladu s Direktivom 2003/71/EZ Europskog parlamenta i Vijeća (4), sažetak transakcije ili pregled osnovnih obilježja strukturiranog financijskog instrumenta, uključujući:
i.
strukturu posla;
ii.
značajke imovine, novčane tokove, obilježja kreditnog poboljšanja i likvidnosne podrške;
iii.
glasačka prava imatelja mjenice, odnos između posjednika mjenice i drugih osiguranih vjerovnika u transakciji;
iv.
popis svih pokretača i događaja navedenih u dokumentaciji dostavljenoj za internetsku stranicu za SFI u skladu s točkom (b) koji bi mogli značajno utjecati na svojstva strukturiranih financijskih instrumenata;
v.
strukturne dijagrame koji sadržavaju pregled transakcije, novčanih tokova i vlasničku strukturu;
(d)
ulagateljska izvješća koja sadržavaju informacije uvrštene u Prilog VIII.
Članak 4.
Odnosna imovina
Zahtjevi u pogledu informacija iz članka 3. primjenjuju se na strukturirane financijske instrumente koji se podupiru sljedećom odnosnom imovinom:
(a)
stambenim hipotekama: ovom kategorijom strukturiranih financijskih instrumenata obuhvaćeni su strukturirani financijski instrumenti koji se podupiru prvorazrednim i neprvorazrednim hipotekama i hipotekarnim stambenim kreditima. Za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu I.;
(b)
hipotekama na poslovne nekretnine: ovom kategorijom strukturiranih financijskih instrumenata obuhvaćeni su strukturirani financijski instrumenti koji se podupiru kreditima za maloprodajne ili uredske prostore, bolnice, ustanove za skrb, skladišta, hotele, ustanove za njegu, proizvodna postrojenja i višeobiteljske nekretnine. Za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu II.;
(c)
krediti malim i srednjim poduzećima: za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu III.;
(d)
krediti za automobile: za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu IV.;
(e)
potrošački krediti: za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu V.;
(f)
krediti po kreditnim karticama: za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu VI.;
(g)
leasing za privatne i poslovne korisnike: za internetsku stranicu za SFI dostavljaju se u vezi s ovom kategorijom strukturiranih financijskih instrumenata informacije uvrštene u obrazac u Prilogu VII.
Članak 5.
Učestalost izvješćivanja
1. Informacije iz članka 3. točaka (a) i (d) dostavljaju se tromjesečno, najkasnije jedan mjesec nakon dana na koji dospijeva obveza plaćanja kamate na predmetni strukturirani financijski instrument.
2. Informacije iz članka 3. točaka (b) i (c) dostavljaju se bez odgode nakon izdavanja strukturiranog financijskog instrumenta.
3. Dodatno, uz zahtjeve iz stavaka 1. i 2.:
(a)
ako se zahtjevi utvrđeni člankom 17. Uredbe (EU) br. 596/2014 Europskog parlamenta i Vijeća (5) o trgovanju na temelju povlaštenih informacija i manipuliranju tržištem (zlouporaba tržišta) primjenjuju i u odnosu na strukturirani financijski instrument, svaku objavu informacija u skladu s tim člankom bez odgode prati i objava izvješćujućeg subjekta na internetskoj stranici za SFI;
(b)
ako se točka (a) ne primjenjuje, izvješćujući subjekt bez odgode objavljuje na internetskoj stranici za SFI sve značajne promjene i događaje u svakom od sljedećih slučajeva:
i.
zbog kršenja obveza utvrđenih u dokumentima dostavljenima u skladu s člankom 3. točkom (b);
ii.
zbog toga što strukturna obilježja mogu značajno utjecati na svojstva strukturiranog financijskog instrumenta;
iii.
zbog rizičnih karakteristika strukturiranog financijskog instrumenta i odnosne imovine.
Članak 6.
Postupci izvješćivanja
1. Izvješćujući subjekt dostavlja datoteke u skladu sa sustavom izvješćivanja na internetskoj stranici za SFI i tehničkim uputama koje na svojoj internetskoj stranici pruži ESMA.
2. ESMA te tehničke upute objavljuje na svojoj internetskoj stranici najkasnije 1. srpnja 2016.
3. Izvješćujući subjekt pohranjuje u elektroničkom obliku datoteke koje je poslao na internetsku stranicu za SFI i koje je od nje zaprimio na razdoblje od najmanje pet godina. Te datoteke izvješćujući subjekt, izdavatelj, inicijator ili sponzor moraju na zahtjev dostaviti nadležnim sektorskim tijelima kako je uređeno člankom 3. stavkom 1. točkom (r) Uredbe (EZ) br. 1060/2009.
4. Ako izvješćujući subjekt, izdavatelj, inicijator ili sponzor utvrde činjeničnu pogrešku u podatcima koje su dostavili na internetsku stranicu za SFI, dužni su bez neopravdane odgode ispraviti relevantne podatke.
Članak 7.
Izvješćivanje u razdoblju između datuma stupanja na snagu i datuma primjene
1. Izdavatelj, inicijator i sponzor poštuju, u vezi sa strukturiranim financijskim instrumentima izdanima u razdoblju između datuma stupanja na snagu i datuma primjene ove Uredbe, zahtjeve o izvješćivanju utvrđene ovom Uredbom samo u odnosu na strukturirane financijske instrumente preostale na dan početka njezine primjene.
2. Izdavatelj, inicijator i sponzor nisu dužni voditi evidenciju o informacijama koje se na temelju ove Uredbe zahtijevaju između datuma njezina stupanja na snagu i datuma njezine primjene.
Članak 8.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2017.
Međutim, članak 6. stavak 2. primjenjuje se od dana stupanja na snagu ove Uredbe.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. rujna 2014.

Labels: 12
7
2